બ્રિધમ યંગ યુનિવર્સિટીના જુલિયન હોલ્ટ લુન્સ્ટેડ દ્વારા 10,000 યુવાનો ઉપર એક અભ્યાસ કરવામાં આવ્યો હતો. આ અભ્યાસમાં એવું બહાર આવ્યું હતું કે એ બધા જ હેલ્થ પ્રત્યે ખૂબ જ કેરફુલ હતા પણ હેપીનેસ માટે શું કરવું એનો ખયાલ બહુ ઓછા લોકોને હતો! આપણે નાના હોઇએ ત્યારથી જ હેલ્થ સારી રહે એના પ્રયાસો ચાલતા રહે છે. સમજતા થાય એ પહેલાં જ ઘરના લોકો જાતજાતની વેક્સિન અપાવે છે જેથી ભવિષ્યમાં બીમારી ન થાય. મોટા થઇએ પછી આપણે ડાયટ, એક્સરસાઇઝ, લાઇફ સ્ટાઇલ તરફ પૂરતું ધ્યાન આપીએ છીએ. જંકફૂડ નહીં ખાવાનું, પાણી ચોખ્ખું જ પીવાનું, પોલ્યુશનથી દૂર રહેવાનું, કુટેવો નહીં રાખવાની અને બીજું ઘણુંબધું ધ્યાન આપણે રાખતા હોઇએ છીએ. હેલ્થ પ્રત્યે અવેરનેસ વધી છે એટલે જ હવે ડાયટ ફૂડ, સુગર ફ્રી ડ્રિંક અને ઓર્ગેનિક ફૂટનું માર્કેટ રાતે ન વધે એટલું દિવસે અને દિવસે ન વધે એટલું રાતે વધી રહ્યું છે. બીજી તરફ લોકો માનસિક સ્વાસ્થ્ય પ્રત્યે વધુ ને વધુ બેદરકાર બની રહ્યા છે.